MBKET ดีดแรงกว่า 6% หลังรูดติดฟลอร์ คลายกังวลระบบหลังบ้าน “มนตรี” ย้ำชัดไร้ข้อบกพร่อง
MBKET ดีดแรงกว่า 6% หลังรูดติดฟลอร์ คลายกังวลระบบหลังบ้าน "มนตรี" ย้ำชัดไร้ข้อบกพร่อง ล่าสุด ณ เวลา 10.13 น. อยู่ที่ 15.20 บาท บวก 0.90 บาท หรือ 6.29% สูงสุดที่ 15.40 บาท ต่ำสุดที่ 14.50 บาท ด้วยมูลค่าซื้อขาย 291.53 ล้านบาท
6 มิ.ย. 2561

ผู้สื่อข่าวรายงานว่า บริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) หรือ MBKET ล่าสุด ณ เวลา 10.13 น. อยู่ที่ 15.20 บาท บวก 0.90 บาท หรือ 6.29% สูงสุดที่ 15.40 บาท ต่ำสุดที่ 14.50 บาท ด้วยมูลค่าซื้อขาย 291.53 ล้านบาท

ทั้งนี้ ราคาหุ้น MBKET ปรับตัวขึ้น หลังจากวานนี้ (6 มิ.ย.) ปรับตัวลงแรงติดฟลอร์ คาดนักลงทุนคลายกังวลกรณีสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ทำการสอบสวน นายมนตรี ศรไพศาล ประธานเจ้าหน้าที่บริหาร MBKET จากการที่บริษัทฯ มีระบบควบคุมความเสี่ยงภายในไม่ผ่านเกณฑ์มาตรฐานบริษัทหลักทรัพย์ (Minimum Requirement) โดยปัญหาดังกล่าวเกิดจากงานด้านการควบคุมการทำงานของพนักงาน (Compliance) ไม่เป็นไปตามระเบียบขั้นตอนที่กำหนดเอาไว้
โดย นายมนตรี เปิดเผยข้อมูลกับ “ข่าวหุ้นธุรกิจ” ว่า ในส่วนของคดีความกับอดีตผู้บริหารของบริษัทนั้น ยังอยู่ระหว่างดำเนินการ และอยู่บนหลักฐานของความจริงทั้งหมด และข่าวที่ออกมาส่วนใหญ่ในขณะนี้เป็นข่าวลือเท่านั้น
สำหรับกรณี ก.ล.ต.ได้มีการเข้ามาตรวจสอบบริษัทฯ นั้น เป็นการเข้ามาตรวจสอบตามเกณฑ์ปกติ แต่ขอยืนยันว่า บริษัทฯ ดำเนินการและบริหารงานอย่างมืออาชีพ มีการดูแลบัญชีลูกค้ากว่า 2 แสนบัญชีที่ดี มีการปกป้องสินทรัพย์ลูกค้า และมีระบบการบริหารความเสี่ยงอย่างมีประสิทธิภาพ ซึ่งตลอดกว่า 17 ปี ที่ตนเองบริหารงานมา ไม่มีปัญหาอะไรด่างพร้อย
อย่างไรก็ตาม บริษัทฯ ยังมีความแข็งแกร่ง ปัจจัยพื้นฐานยังคงดีอยู่ ขณะที่สามารถสร้างรายได้และทำกำไรได้อย่างต่อเนื่อง ถึงแม้จะปรับตัวลดลงไปจากปีก่อน โดยไตรมาสแรกของปีนี้บริษัทฯ ยังมีกำไรถึง 148.84  ล้านบาท  เมื่อเทียบกับในอุตสาหกรรมเดียวกัน ถือว่าบริษัทฯ ยังคงมีกำไรดีอยู่ แม้ว่าเราจะสูญเสียทรัพยากรบุคคลไปจำนวนหนึ่ง
นอกจากนี้ บริษัทฯ ก็ยังคงรักษามาร์เก็ตแชร์ได้ดีพอสมควร และจ่ายเงินปันผลให้กับผู้ถือหุ้นอย่างสม่ำเสมอ ฝ่ายบริหารฯ ก็พยายามปรับกลยุทธ์เพื่อสร้างรายได้และดำเนินธุรกิจพัฒนาผลิตภัณฑ์และบริการใหม่ๆ อยู่ตลอดเวลา นอกจากนี้ ในส่วนของผู้ถือหุ้นใหญ่ของบริษัทฯ คือ  ธนาคารเมย์แบงก์ ซึ่งเป็นธนาคารอันดับ 1 ของมาเลเซียยังคงให้การสนับสนุนการดำเนินงานของเราอย่างเต็มที่